b'\n_START_ARTICLE_\nRibbeckhaus\n_START_PARAGRAPH_\nRibbeckhaus on Berliinin vanhin asuinrakennus ja ainoa renessanssiaikaisen Berliinin s\xc3\xa4ilynyt rakennus (Berliinin nykyisten rajojen sis\xc3\xa4puolella on kyll\xc3\xa4 muitakin renessanssirakennuksia, kuten Jagdschloss Grunewald, mutta ne eiv\xc3\xa4t rakennusaikanaan kuuluneet Berliiniin). Ribbeckhaus sijaitsee Breite Stra\xc3\x9fe -kadun varrella Mitten kaupunginosassa. Sen rakennutti ruhtinaallisen hovikamarin j\xc3\xa4sen Hans Georg von Ribbeck (1577\xe2\x80\x931647) vuonna 1624. Vuonna 1628 sen osti Brandenburgin vaaliruhtinaan Juhana Sigismundin tyt\xc3\xa4r, Braunschweig-L\xc3\xbcneburgin kreivit\xc3\xa4r Anna Sophia. H\xc3\xa4nen kuoltuaan se oli hovitallin k\xc3\xa4yt\xc3\xb6ss\xc3\xa4 ja my\xc3\xb6hemmin rakennuksessa toimi Preussin kuninkaallinen tilikamari. Talo oli alkujaan kaksikerroksinen, mutta sit\xc3\xa4 korotettiin kerroksella 1803\xe2\x80\x931804. Ribbeckhaus vaurioitui toisessa maailmansodassa ja se j\xc3\xa4lleenrakennettiin 1950-luvun alussa. Rakennuksen sis\xc3\xa4tilojen ilme on nykyisin moderni. Vuodesta 1995 l\xc3\xa4htien rakennuksessa on sijainnut Berliinin p\xc3\xa4\xc3\xa4kirjaston osasto Zentrum f\xc3\xbcr Berlin-Studien.'